Μοσχοχτάποδα με καραμελωμένα κρεμμυδάκια του στιφάδου και φάβα
Νόστιμα μοσχοχτάποδα με φάβα και καραμελωμένα κρεμμύδια.
1 κιλό μοσχιοί, καθαρισμένοι *, 300 γρ. κρεμμυδάκια στιφάδου, καθαρισμένα *, 80 ml ξίδι της αρεσκείας μας (όσο καλύτερης ποιότητας, τόσο πιο νόστιμο θα γίνει το φαγητό), 1 φύλλο δάφνης, 1/2 κουτ. γλυκού κανέλα σε σκόνη, 4 κόκκοι πιπέρι, 1 κουτ. σούπας μέλι της αρεσκείας μας, 80 ml ελαιόλαδο, αλάτι, φρεσκοτριμμένο πιπέρι, 500 γρ. φάβα της αρεσκείας μας, 1 μέτριο ξερό κρεμμύδι, τριμμένο, χυμός από 1 λεμόνι, 40 ml ελαιόλαδο, αλάτι
Για να φτιάξουμε την φάβα πλένουμε πολύ καλά τη φάβα σε σουρωτό. Τη βάζουμε σε βαθιά κατσαρόλα με 1½ λίτρο νερό και βράζουμε σε μέτρια προς δυνατή φωτιά για περίπου 5 - 6 λεπτά, μέχρι να αρχίσει το υγρό να κοχλάζει. Αφαιρούμε τον αφρό με μια κουτάλα, ρίχνουμε αλάτι και το κρεμμύδι και χαμηλώνουμε τη φωτιά. Σιγοβράζουμε για περίπου 50 ́ - 1 ώρα, μέχρι να διαλυθεί σχεδόν, να λιώσει η φάβα και να πιει τα υγρά της. Ανακατεύουμε κατά τη διάρκεια του μαγειρέματος 1 - 2 φορές για να μην κολλήσει - δεν πρέπει να το κάνουμε συχνά, γιατί βγάζει το άμυλό της και μπορεί να χρειαστεί να προσθέσουμε νερό για να μην κολλήσει.Αν παρ’ όλα αυτά χρειαστεί, προσθέτουμε λίγο νερό κατά το μαγείρεμαΣτο τέλος, προσθέτουμε το λάδι και το λεμόνι και ανακατεύουμε έντονα για να γίνει σαν πηχτή κρέμα. αν τη θέλουμε πιο λεία, την πολτοποιούμε με το ραβδομπλέντερ ή στο μπλέντερ με το λάδι και το λεμόνι.Παράλληλα, σε μια φαρδιά κατσαρόλα ρίχνουμε τους μοσχιούς, μαζί με τη δάφνη, την κανέλα, τους κόκκους πιπεριού, τη μισή ποσότητα ξιδιού και 500 ml νερό και βράζουμε σε χαμηλή φωτιά για περίπου 1 ώρα, μέχρι να μαλακώσουν.Βγάζουμε τους μοσχιούς με τρυπητή κουτάλα σε ένα σκεύος, σουρώνουμε το νερό και το κρατάμε στην άκρη.Σε μια άλλη κατσαρόλα ζεσταίνουμε το ελαιόλαδο σε δυνατή φωτιά και σοτάρουμε τα κρεμμυδάκια για περίπου 5 - 6 λεπτά, μέχρι να ροδίσουν.  Ρίχνουμε το υπόλοιπο ξίδι, το μέλι, το νερό όπου βράσαμε τους μοσχιούς και 500 ml νερό ακόμη, αλάτι και φρεσκοτριμμένο πιπέρι και μετριάζουμε τη φωτιά.Μαγειρεύουμε για περίπου 30 λεπτά ή μέχρι να μαλακώσουν τα κρεμμύδια και να εξατμιστούν τα περισσότερα υγρά.Κόβουμε τους μοσχιούς στη μέση, τους ρίχνουμε στην κατσαρόλα με τα κρεμμυδάκια και ανακατεύουμε απαλά για περίπου 1 - 2 λεπτά, μέχρι να αναμειχθούν οι γεύσεις και τα αρώματα. Σερβίρουμε τη φάβα με τους μοσχιούς και τα κρεμμυδάκια.
Κρεμμύδι,Φάβα,Χταπόδι,Νηστίσιμα